Diari Oficial de la Generalitat Valenciana


Sumari del DOGV 9891, del 12-07-2024 (2024/6845)

ORDE 9/2024, de 5 de juliol de 2024, de la Conselleria d'Agricultura, Ramaderia i Pesca, per la qual s'establixen les bases reguladores de les subvencions destinades al foment de les races autòctones amenaçades.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9891

Data del DOGV
:   12-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6845

CVE
:   TGOX-U-0521-3084

Data del document
:   05-07-2024

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

 Descriptors 

:   * ajuda pública
    * ramat

ÍNDEX

Preàmbul.

Article 1. Objectiu de l’ajuda.

Article 2. Definicions.

Article 3. Beneficiaris i requisits.

Article 4. Actuacions objecte de subvenció, quantia de les ajudes i intensitat.

Article 5. Convocatòria d’ajudes.

Article 6. Procediment de concessió i criteris de preferència.

Article 7. Presentació de sol·licituds.

Article 8. Tramitació i resolució de les ajudes.

Article 9. Justificació i pagament de les subvencions.

Article 10. Procediment de control i reintegrament de les quantitats percebudes indegudament.

Article 11. Modificació de la resolució de concessió.

Article 12. Règim de compatibilitat.

Article 13. Transparència.

Article 14. Protecció de dades de caràcter personal.

Disposició addicional primera. Clàusula de no gasto públic.

Disposició addicional segona. Convocatòries d’ajudes anuals.

Disposició addicional tercera. No clàusula de responsabilitat social.

Disposició derogatòria única. Derogació normativa anterior.

Disposició final primera. Delegació de competències.

Disposició final segona. Disposició aplicable i desplegament.

Disposició final tercera. Entrada en vigor.

PREÀMBUL

L’Orde 15/2014, de 20 d’octubre, de la llavors Conselleria d’Agricultura, Pesca, Alimentació i Aigua, ha sigut la normativa autonòmica que ha regulat a la Comunitat Valenciana les subvencions per a la conservació de races en perill d’extinció. Esta orde desplegava el procediment de gestió de l’ajuda a la Comunitat Valenciana, i el Reial decret 1625/2011, de 14 de novembre, sobre foment de les races autòctones espanyoles, és la normativa estatal sobre la qual es basava per a efectuar la concessió de les activitats subvencionables.

Amb la publicació del Reial decret 663/2023, de 18 de juliol, que regula el control oficial del rendiment lleter per a l’avaluació genètica en les espècies bovina, ovina i caprina, s’establixen les bases reguladores de les subvencions al control de rendiment lleter i es modifiquen diversos reials decrets en matèria agrària, com ara el Reial decret 1625/2011, per a adaptar-lo al Reglament (UE) 2022/2472 de la Comissió, de 14 de desembre de 2022, pel qual es declaren determinades categories d’ajuda als sectors agrícola i forestal i en zones rurals compatibles amb el mercat interior, en aplicació dels articles 107 i 108 del Tractat de funcionament de la Unió Europea i el compliment dels requisits exigits per la Llei 38/2003, de 17 de novembre, general de subvencions.

Esta nova orde d’ajudes pretén adaptar-se a les modificacions establides en el Reial decret 1625/2011 i el seu objectiu és continuar mantenint el suport econòmic per a garantir la continuïtat del progrés i fiançament de les races ramaderes autòctones que han deixat de reunir els requisits que les qualificaven com en perill d’extinció, i evitar així que retornen a esta situació i millorar la consolidació del nostre patrimoni zoogenètic.

Actualment, i segons el Reial decret 45/2019, de 8 de febrer, pel qual s’establixen les normes zootècniques aplicables als animals reproductors de raça pura, porcins reproductors híbrids i el seu material reproductiu, s’actualitza el Programa nacional de conservació, millora i foment de les races ramaderes i es modifiquen diversos reials decrets, en l’annex I establix en el Catàleg oficial de races de bestiar d’Espanya com a raça autòctona amenaçada l’ovella guirra i la gallina valenciana de Chulilla.

La Conselleria d’Agricultura, Ramaderia i Pesca pretén mantindre de manera decidida el suport a aquelles activitats l’objectiu de les quals siga la conservació de les races autòctones, les quals s’emmarquen tant en el Pla estratègic de la Conselleria com en la mateixa Llei de ramaderia 6/2003, de 4 de març, de la Comunitat Valenciana. En este sentit, la llei esmentada, en l’article 38, es referix a les agrupacions de desenvolupament ramader quant a la seua possibilitat d’accés a les ajudes públiques, i en l’article 49 s’arreplega la importància de les races en perill d’extinció, per la qual cosa és necessari promoure el seu foment en la cria i la utilització d’estos tipus de bestiar.

Estes ajudes s’ajusten al que es disposa en el capítol I i capítol III, secció 1, article 27.2.a i b del Reglament (UE) 2022/2472 de la Comissió, de 14 de desembre de 2022 (DO L 327 de 21.12.2022), pel qual es declaren determinades categories d’ajuda en els sectors agrícola i forestal i en zones rurals compatibles amb el mercat interior, en aplicació dels articles 107 i 108 del Tractat de funcionament de la Unió Europea (d’ara en avant, Reglament (UE) 2022/2472 de la Comissió, de 14 de desembre de 2022), i d’acord amb el procediment establit en l’article 11.1 del Reglament (UE) 2022/2472 de la Comissió, de 14 de desembre de 2022, es notificarà la Comissió Europea.

Així mateix, també s’adequaran al que establisca la Llei 38/2003, de 17 de novembre, general de subvencions.

Esta orde deroga l’Orde 15/2014, de 20 d’octubre, de la llavors Conselleria de la Presidència i Agricultura, Pesca, Alimentació i Aigua, per la qual s’aproven les bases reguladores de les subvencions destinades al foment de races autòctones en perill d’extinció i es convoquen per a l’exercici 2014 (DOGV núm. 7394, de 03.11.2014).

Les subvencions a les quals es referix la present orde es finançaran amb càrrec als pressupostos generals de l’Estat, d’acord amb el que es disposa en l’article 8 del Reial decret 1625/2011, de 14 de novembre, segons les quanties assignades a la Comunitat Valenciana pel Ministeri d’Agricultura, Pesca i Alimentació en el si de la Conferència Sectorial d’Agricultura i Desenvolupament Rural, així com amb càrrec als crèdits disponibles de la mateixa Conselleria d’Agricultura, Ramaderia i Pesca per a estes activitats.

Les actuacions objecte d’esta ajuda s’inclouen en l’Objectiu estratègic 3: millorar la competitivitat de les explotacions ramaderes, línia d’actuació S0286, del programa pressupostari 714D00 del Pla estratègic de subvencions 2024-2026, aprovat per la Resolució de 5 d’abril de 2024, del conseller d’Agricultura, Ramaderia i Pesca.

En la tramitació d’esta norma s’han respectat els principis de necessitat, eficàcia, proporcionalitat, seguretat jurídica, transparència i eficiència previstos en l’article 129.1 de la Llei 39/2015, d’1 d’octubre, del procediment administratiu comú de les administracions públiques.

Atenent l’adequació dels principis de necessitat i eficàcia, la present normativa està justificada per una raó d’interés general i pretén ser l’instrument que permeta a les associacions de criadors ja constituïdes, com a aquelles que puguen crear-se en un futur, conservar i fomentar les nostres races autòctones en perill d’extinció que constituïxen un patrimoni d’una riquesa incalculable a la Comunitat Valenciana, des dels punts de vista: econòmic, social, mediambiental i dels recursos genètics, i serà necessari mantindre esta línia d’ajudes per a la seua conservació i foment.

En virtut del principi de proporcionalitat, la present norma pretén atendre la necessitat d’establir l’aprovació d’unes bases reguladores d’estes ajudes en règim de concurrència competitiva, dirigides a les explotacions ramaderes que tinguen la condició de pime agrària, si complixen les condicions previstes en esta orde sense que hi haja altres mesures menys restrictives de drets, o que imposen menys obligacions als destinataris.

El principi de seguretat jurídica exigix que la normativa s’exercisca de manera coherent amb la resta de l’ordenament jurídic, per a generar un marc normatiu estable i predictible. Esta normativa s’emmarca adequadament en este principi, ja que respon al repartiment competencial establit en el nostre règim nacional i autonòmic, així com en la normativa europea, i s’establix, mitjançant el Decret 112/2023, de 25 de juliol, del Consell, que l’exercici de la potestat reglamentària en matèria de ramaderia correspon a la Conselleria d’Agricultura, Ramaderia i Pesca, i en el seu procediment de tramitació consten els informes favorables dels òrgans de control i supervisió que garantixen la seguretat jurídica de la norma.

En aplicació del principi de transparència, en el procés d’elaboració de la present normativa s’han seguit els procediments establits de transparència i accés a la informació pública de la ciutadania i s’han fet els tràmits d’audiència pública i informació en els termes que establix l’article 133 de la Llei 39/2015, d’1 d’octubre, del procediment administratiu comú de les administracions públiques. En el preàmbul de la norma, es reflectixen de manera clara tant els objectius com la seua justificació, i en les seues bases, la publicació de les convocatòries i la seua resolució, perquè se’n prenga coneixement públic.

En aplicació del principi d’eficiència, en el present text s’ha tingut en consideració com a objectiu principal la reducció de les càrregues administratives que l’aplicació d’esta norma porta implícita. Referent a això, interessa destacar el següent, atés el caràcter de persones jurídiques de les entitats beneficiàries d’estes subvencions, i en aplicació del que s’establix en l’apartat 2 de l’article 14 de la Llei 39/2015, d’1 d’octubre, del procediment administratiu comú de les administracions públiques, s’establix la tramitació electrònica del procediment per tal de facilitar el procés de presentació de sol·licituds, notificacions i esmenes, entre altres tràmits.

Considerant l’article 49 de l’Estatut d’Autonomia de la Comunitat Valenciana, que establix les matèries sobre les quals la Generalitat té competència exclusiva, entre les quals es troben les normes processals i de procediment administratiu derivades de les particularitats del Dret substantiu valencià o de les especialitats de l’organització de la Generalitat, sobre ramaderia (sense perjuí del que es disposa en l’article 149 de la Constitució i, si és el cas, de les bases i l’ordenació de l’activitat econòmica general de l’Estat) i el desenvolupament i l’execució de la legislació de la Unió Europea a la Comunitat Valenciana en aquelles matèries que siguen de la seua competència.

Tenint en compte el Decret 112/2023, de 25 de juliol, del Consell, pel qual s’establix l’estructura orgànica bàsica de la Presidència i de les Conselleries de la Generalitat, l’exercici de la potestat reglamentària en matèria de ramaderia correspon a la Conselleria d’Agricultura, Ramaderia i Pesca, que exercix les funcions en esta matèria a través de la Direcció General de Producció Agrícola i Ramadera.

Per tot el que s’ha exposat, i en virtut de les facultats que em conferix l’article 28.e de la Llei 5/1983, de 30 de desembre, del Consell i els articles 160.2.b i 165.2 de la Llei 1/2015 de 6 de febrer, de la Generalitat, d’hisenda pública, del sector públic instrumental i de subvencions, després de la realització del tràmit d’audiència i informació pública, recaptats els informes preceptius de l’Advocacia General i de la Intervenció, i d’acord amb el Consell Jurídic Consultiu i a proposta de la direcció general competent en matèria de ramaderia,

ORDENE

*Article 1. Objectiu de l’ajuda.*

L’objectiu de l’ajuda és la concessió de les subvencions per al foment de les races autòctones espanyoles incloses en l’annex I del Reial decret 45/2019, de 8 de febrer, pel qual s’establixen les normes zootècniques aplicables als animals reproductors de raça pura, porcins reproductors híbrids i el seu material reproductiu, s’actualitza el Programa nacional de conservació, millora i foment de les races ramaderes i es modifiquen diversos reials decrets, destinades a les organitzacions o associacions de ramaders reconegudes per la Comunitat Valenciana.

*Article 2. Definicions*

A l’efecte d’esta orde seran aplicables les definicions previstes en l’article 2 del Reglament (UE) 2016/1012, del Parlament Europeu i del Consell, de 8 de juny de 2016, i en l’article 3 del Reial decret 45/2019, de 8 de febrer.

*Article 3. Beneficiaris i requisits*

1. Podran acollir-se a les ajudes d’esta orde les organitzacions o associacions de ramaders reconegudes per la Comunitat Valenciana que complisquen els requisits que establix l’article 2 del Reial decret 1625/2011, de 14 de novembre, o qualsevol que el substituïsca.

2. En tot cas, els beneficiaris estan obligats a complir els requisits previstos en el Reglament (UE) número 2022/2472, de la Comissió, de 14 de desembre de 2022. S’acreditarà mitjançant la declaració del responsable.

3. El compliment dels requisits de l’article 2 del Reial decret 1625/2011 s’acreditarà:

– subapartat b i c, mitjançant els estatuts i el document que acredite el reconeixement per a la gestió del llibre o llibres genealògics;

– subapartats d, f, g i h, mitjançant la declaració del responsable.

– subapartat e, mitjançant el certificat veterinari del compliment.

*Article 4. Actuacions objecte de subvenció, quantia de les ajudes i intensitat*

1. Les ajudes només podran concedir-se a les activitats mampreses o realitzades amb posterioritat a la presentació de la sol·licitud, que haurà d’ajustar-se al termini establit en la convocatòria corresponent.

2. Les activitats subvencionables, a realitzar per les entitats beneficiàries, des de la presentació de la sol·licitud, seran les establides en l’article 3 del Rd 1625/2011, de 14 de novembre, o qualsevol que el substituïsca:

a) Creació o manteniment de llibres genealògics. Els conceptes subvencionables seran els gastos derivats d’esta activitat, incloent-hi els del local o les oficines, els ordinadors i el material informàtic i el seu manteniment o actualització, l’adquisició de material d’oficina no inventariable i la contractació i els gastos de personal tècnic i administratiu.

b) Les que es deriven del desenvolupament del programa de millora reconegut oficialment per a la raça, en el qual s’arreplegaran les activitats destinades a la conservació *in situ*  d’esta, així com la creació i el manteniment de bancs de germoplasma en centres autoritzats oficialment i les proves destinades a determinar la qualitat genètica o el rendiment del bestiar. Les ajudes aniran encaminades a sufragar els gastos relatius a la implantació i el desenvolupament dels programes de millora oficialment aprovats i els controls de rendiments per a dur a terme les avaluacions genètiques dels animals i els programes de difusió de la millora.

3. L’Impost sobre el Valor Afegit (IVA) no serà subvencionable, excepte quan no siga recuperable segons la legislació nacional en matèria d’IVA.

4. La quantia total de la subvenció, que es destinarà a finançar els costos que origine la realització de les actuacions previstes en este article, no podrà superar un màxim de 24.000 euros per raça i anualitat.

5. La quantia de la subvenció no podrà superar el cost total de l’activitat objecte de la subvenció ni els següents percentatges màxims estimats per a les activitats subvencionables definides en este article:

a) El percentatge de l’ajuda serà el 100 % de l’import sol·licitat, d’acord amb l’article 27.5.c del Reglament (UE) número 2022/2472, de la Comissió, de 14 de desembre de 2022, per a les activitats de l’apartat 2.a.

b) El percentatge de l’ajuda serà el 70 % de l’import sol·licitat, d’acord amb l’article 27.5.a del Reglament (UE) número 2022/2472, de la Comissió, de 14 de desembre de 2022, per a les activitats de l’apartat 2.b.

*Article 5. Convocatòria d’ajudes*

Les convocatòries es publicaran, per resolució de la persona titular de la direcció general competent en matèria de ramaderia, en el *Diari Oficial de la Generalitat Valenciana*, i hauran d’establir:

a) El termini de presentació de sol·licituds i el de justificació per part del beneficiari,

b) Els imports globals màxims que es determinen per a cada anualitat d’acord amb les disponibilitats pressupostàries.

c) El model de sol·licitud i la informació relativa a la manera de presentar, així com la documentació requerida en el procediment i l’adreça oportuna de les seus electròniques de la Generalitat.

*Article 6. Procediment de concessió i criteris de preferència*

1. El procediment de concessió serà el règim de concurrència competitiva.

2. Es tindran en compte els criteris de valoració següents:

a) Sol·licituds de les associacions de segon grau que agrupen associacions de criadors d’animals de races pures en perill d’extinció: 3 punts

b) Sol·licituds d’associacions que gestionen races autòctones en perill d’extinció: 2 punts.

c) Capacitat de l’organització o associació de criadors per a desenvolupar les actuacions a finançar, especialment les activitats relacionades amb el programa de millora, amb la major eficàcia, eficiència i economia de mitjans personals i materials, tenint en compte els censos i les explotacions: 1 punt.

d) Realització d’activitats previstes en l’article 11 del Reial decret 45/2019, de 8 de febrer, pel qual s’establixen les normes zootècniques aplicables als animals reproductors de raça pura, porcins reproductors híbrids i el seu material reproductiu, s’actualitza el Programa nacional de conservació, millora i foment de les races ramaderes i es modifiquen els reials decrets 558/2001, de 25 de maig; 1316/1992, de 30 d’octubre; 1438/1992, de 27 de novembre, i 1625/2011, de 14 de novembre: 5 punts

e) Per cada 100 exemplars de raça autòctona reconeguda: 0,0001 punts fins a un màxim d’1 punt.

f) Per cada treballador discapacitat que contracten: 0,5 punts, amb un màxim d’1 punt.

g) Per cada 5 explotacions pertanyents a l’associació: 0,01 punts, amb un màxim d’1 punt.

h) Interés socioeconòmic de la raça per a l’àrea en què s’explota: 1 punt.

3. Si el conjunt de les ajudes sol·licitades superara els fons disponibles i no és possible atendre totes les sol·licituds, es procedirà a un prorrateig de l’import a concedir entre estes.

*Article 7. Presentació de sol·licituds*

1. Les sol·licituds d’ajuda es presentaran telemàticament a través del model normalitzat que es publicarà en la seu electrònica de la Generalitat, en el termini i la forma que es determine en la convocatòria corresponent.

2. Atés que els sol·licitants són persones jurídiques, en virtut de l’article 14.2 de la Llei 39/2015, d’1 d’octubre, del procediment administratiu comú de les administracions públiques, estan obligats a relacionar-se amb l’Administració a través de mitjans electrònics, per la qual cosa la presentació de sol·licituds s’ha de fer electrònicament a través de la seu electrònica de la Generalitat.

*Article 8. Tramitació i resolució de les ajudes*

1. La instrucció del procediment de concessió de subvencions correspon al servei amb competències en matèria de ramaderia, que realitzarà d’ofici totes les actuacions que estime necessàries per a determinar, conéixer i comprovar les dades en virtut de les quals haja de formular-se la proposta de resolució, i remetrà a l’òrgan col·legiat un informe de comprovació de les sol·licituds en què conste que de la informació que té en el seu poder, es desprén que les persones que es proposen com a beneficiàries complixen tots els requisits per a accedir a l’ajuda.

2. L’òrgan col·legiat haurà d’emetre un informe en el qual es concrete el resultat de l’avaluació efectuada, i sobre la base d’este s’haurà de formular la proposta de resolució de concessió de les ajudes que, a través de l’òrgan instructor, s’elevarà a la persona titular de la direcció general competent en matèria de ramaderia. Este òrgan col·legiat estarà integrat per tres persones nomenades per la persona titular de la direcció general competent en matèria de ramaderia: la persona que ostenta la direcció del servei amb competències en matèria de ramaderia, que actuarà en qualitat de president; la persona que ostenta la direcció de secció, que actuarà en qualitat de vicepresident, i un veterinari o veterinària d’este servei, que actuarà com a secretari. En la designació s’intentarà aconseguir la paritat pel que fa a la presència equilibrada d’hòmens i dones, d’acord amb la normativa estatal i autonòmica en matèria d’igualtat. En cas de vacant, absència, malaltia o una altra causa legal, el president serà substituït pel vicepresident. Totes les persones integrants de l’òrgan col·legiat, així com els seus suplents en cas de vacant, absència, malaltia o una altra causa legal, les designarà la persona titular de la direcció general competent en matèria de ramaderia.

3. En vista de la documentació aportada, de l’informe i de la proposta de resolució de l’òrgan col·legiat, la persona titular de la direcció general competent en matèria de ramaderia, per delegació de la persona titular de la conselleria competent en matèria de ramaderia, resoldrà la concessió d’estes ajudes d’acord amb els criteris de preferència previstos en l’article 6 i amb la disponibilitat pressupostària. La resolució inclourà la concessió o denegació expressa de la subvenció.

4. El termini màxim per a resoldre i notificar la resolució del procediment no podrà excedir de sis mesos comptats a partir de la data de publicació de l’extracte corresponent a la convocatòria en el *Diari Oficial de la Generalitat Valenciana*. Si no s’ha dictat ni publicat cap resolució expressa en este termini de sis mesos, els interessats podran considerar desestimada la sol·licitud, segons l’article 25.5 de la Llei 38/2003, de 17 de novembre.

5. En les convocatòries i en les resolucions de concessió de la subvenció es tindran en compte les disponibilitats pressupostàries i es farà constar expressament quins fons procedixen dels pressupostos generals de l’Estat.

6. La resolució de concessió posa fi a la via administrativa i s’hi podrà recórrer potestativament en reposició davant del mateix òrgan que la dicta o es podrà impugnar directament davant de l’orde jurisdiccional contenciós administratiu, segons el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i el 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Article 9. Justificació i pagament de les subvencions*

1. Els sol·licitants que obtinguen una resolució favorable de concessió d’ajuda hauran de comunicar la finalització de les actuacions al servei competent en matèria d’ajudes en ramaderia, abans del dia 15 de novembre de l’exercici referit en la convocatòria corresponent i adjuntar una memòria final que explique cada una de les actuacions realitzades i la seua incidència en la conservació i el foment de la raça, que reflectisca el grau de compliment dels objectius arreplegats en la memòria inicial.

2. Juntament amb la memòria final s’haurà de presentar la documentació següent:

a) Compte justificatiu del gasto de cada una de les actuacions desenvolupades, que incloga una relació classificada dels gastos de l’activitat, amb identificació del creditor, i del document, el seu import, data d’emissió i data de pagament, juntament amb els justificants originals dels gastos subvencionables realitzats per a dur-les a terme, i els seus justificants de pagament, així com el que arrepleguen la resta dels apartats de l’article 30 de la Llei 38/2003, de 17 de novembre, general de subvencions.

b) Relació detallada d’altres ingressos o subvencions que hagen finançat l’activitat subvencionada amb la indicació del seu import i la seua procedència.

c) D’acord amb l’article 31.3 de la Llei 38/2003, de 17 de novembre, general de subvencions, s’hauran de sol·licitar tres ofertes valorades de diferents proveïdors i aportar una memòria que justifique l’elecció entre estes, quan l’import del gasto subvencionable supere la quantitat de 18.000 € per als contractes que no siguen d’obres o la quantitat actualitzada que a cada moment establisca per al contracte menor la legislació de contractes del sector públic.

d) Quan l’import siga igual o superior a 1.000,00 €, la justificació del pagament serà necessàriament la transferència bancària, d’acord amb l’article 7 de la Llei 7/2012, de 29 d’octubre, de modificació de la normativa tributària i pressupostària i d’adequació de la normativa financera per a la intensificació de les actuacions en la prevenció i lluita contra el frau.

e) Certificat del nombre total d’animals que figuren inscrits actualment en el llibre genealògic i del nombre d’animals inscrits en cada secció del llibre.

f) Relació nominal dels propietaris dels animals inscrits amb informació de l’explotació i del nombre d’animals.

g) Declaració responsable de:

– No està incurs en les prohibicions per a obtindre la condició de beneficiari que establix l’article 13 de la Llei 38/2003, general de subvencions.

– No és deutora de la Generalitat per reintegrament de subvencions, que complix els requisits exigits en la normativa reguladora, que disposa de la documentació que així ho acredita.

– Es compromet a mantindre’n el compliment durant el temps inherent a l’exercici del dret de cobrament de la subvenció.

h) Qualsevol altre document que especifique la convocatòria.

3. La justificació de l’ajuda es farà a través del model normalitzat, que es publicarà en la seu electrònica de la Generalitat, i s’haurà de presentar telemàticament i degudament formalitzat juntament amb la documentació necessària a la direcció general competent en matèria de ramaderia, amb anterioritat a la data indicada en l’apartat u del present article.

4. A la vista dels documents aportats, la direcció general competent en matèria de ramaderia farà els controls necessaris per a verificar la realització de les actuacions subvencionades.

5. No obstant això, en tot el que fa referència als gastos subvencionables i la seua justificació, quan hi haja dubtes d’interpretació sobre esta qüestió, seran aplicables els articles 30 i 31 de la Llei 38/2003, de 17 de novembre, general de subvencions.

6. Podran concedir-se acomptes de pagament de les ajudes segons establix l’article 5.2, segon paràgraf, del Reial decret 1625/2011, de 14 de novembre, o qualsevol que el substituïsca.

*Article 10. Procediment de control i reintegrament de les quantitats percebudes indegudament*

1. D’acord amb el que establix l’article 165.2.j de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la direcció general competent en matèria de ramaderia elaborarà un pla de controls que caldrà aprovar amb caràcter previ a l’execució, en el qual s’especificaran els tipus de controls que s’hauran d’efectuar, els criteris de selecció de la mostra i el percentatge mínim d’ajuda que s’ha de controlar sobre el total pagat en eixa línia. Estos controls, que es faran durant la tramitació de l’ajuda (siguen controls administratius o sobre el terreny) o *a posteriori*, permetran verificar que els beneficiaris complixen els requisits exigits per a percebre les ajudes previstes en l’orde i, especialment, els aspectes que arreplega el Reglament (UE) 2022/2472, de la Comissió, de 14 de desembre de 2022.

2. La falta de justificació, la insuficiència d’esta o la presentació de la justificació fora del termini que establix este apartat i, en general, qualsevol incompliment de les obligacions del beneficiari que preveuen estes bases o les que establix amb caràcter general l’article 14 de la Llei 38/2003, de 17 de novembre, general de subvencions, determinarà el desistiment sense efecte i la revocació total o parcial de la resolució de concessió, i l’obligació de reintegrament de les quantitats percebudes indegudament, d’acord amb el que establix el títol II de la Llei 38/2003, de 17 de novembre, general de subvencions, sense perjuí de les responsabilitats o les sancions que siguen procedents, derivades de la infracció o les infraccions en què puga haver-se incorregut a conseqüència d’este incompliment.

*Article 11. Modificació de la resolució de concessió*

Tota alteració de les condicions tingudes en compte per a la concessió de la subvenció, i en tot cas l’obtenció concurrent de subvencions atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió segons el que s’establix en la Llei 38/2003, de 17 de novembre, general de subvencions, i en la legislació de procediment administratiu comú vigent.

*Article 12. Règim de compatibilitat*

1. Estes ajudes seran compatibles amb qualsevol altra que, per a la mateixa finalitat i objecte, puguen establir altres administracions públiques o altres ens públics o privats, nacionals o internacionals, sempre que no superen els límits a què es referix l’article 4.

2. Quan les activitats hagen sigut finançades, a més de la subvenció prevista en esta orde, amb altres subvencions per a la mateixa finalitat, haurà d’acreditar-se en la sol·licitud d’ajudes o la justificació posterior l’import, la procedència i l’aplicació d’estos fons a les activitats subvencionades.

3. Les ajudes amb costos subvencionables identificables, exemptes de l’obligació de notificació en virtut del Reglament 2022/2472, podran acumular-se amb qualsevol altra ajuda estatal, sempre que estes ajudes es referisquen a costos subvencionables identificables diferents o amb qualsevol altra ajuda estatal corresponent, parcialment o totalment, als mateixos costos subvencionables, únicament si esta acumulació no supera la intensitat d’ajuda o l’import d’ajuda més elevats aplicables a esta mena d’ajuda sobre la base del que s’estipula en el Reglament 2022/2472.

4. Estes ajudes no s’acumularan amb els pagaments contemplats en l’article 145.2 i en l’article 146 del Reglament (UE) núm. 2021/2115, corresponents als mateixos costos subvencionables, si esta acumulació dona lloc a una intensitat o un import de l’ajuda superior als establits en el Reglament 2022/2472.

5. L’import de les subvencions regulades en esta orde en cap cas podrà superar, aïlladament o en concurrència amb altres subvencions o ajudes d’altres administracions públiques o ens públics o privats, nacionals o internacionals, destinades al mateix fi, el cost de l’activitat subvencionada, els límits de l’article 4, ni els límits establits en cada cas en l’article 27.5.a del Reglament (UE) núm. 2022/2472, de la Comissió, de 14 de desembre de 2022, sense perjuí de límits més estrictes previstos per a cada any en la respectiva convocatòria.

6. Estes ajudes no s’acumularan amb cap ajuda *de minimis*  corresponent als mateixos costos subvencionables si esta acumulació dona lloc a una intensitat o un import de l’ajuda superior als que s’establixen en el Reglament 2022/2472.

*Article 13. Transparència i subministrament d’informació i dades obertes*

1. Les entitats privades han de complir les obligacions de publicitat activa que establix el capítol II del títol I de la Llei 19/2013, de 9 de desembre, de transparència, accés a la informació pública i bon govern:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural ajudes o subvencions de les entitats públiques de la Comunitat Valenciana que arreplega l’article 3 de la Llei 1/2022 en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En concret, hauran de publicar en els termes previstos en els principis generals de l’article 5 de la Llei 19/2013, de 9 de desembre, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat, o bé mitjançant la plataforma TEP – Transparència Entitats Privades, de GVA Oberta, a la qual es pot accedir en htps://GVA Oberta – Generalitat Valenciana.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant, almenys, quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

3. Les entitats o persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per al compliment per part d’esta de les obligacions previstes en la Llei 1/2022, de 13 d’abril, de transparència i bon govern de la Comunitat Valenciana, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

4. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

5. L’òrgan gestor garantirà, en un lloc web sobre ajudes, la publicació de:

a) La informació resumida a què es referix l’article 11 del Reglament 2022/2472 o un enllaç a esta;

b) El text complet de cada una de les ajudes contemplades en l’article 11 del Reglament 2022/2472, incloses les seues modificacions, o un enllaç que permeta accedir a este;

c) La informació a què es referix l’annex III del Reglament 2022/2472 sobre cada ajuda individual concedida que siga superior a:

– 10.000 euros per als beneficiaris actius en el sector de la producció agrícola primària,

– 100.000 euros en el cas dels beneficiaris actius en el sector de la transformació i la comercialització de productes agrícoles, el sector forestal o que duguen a terme activitats alienes a l’àmbit aplicable de l’article 42 del tractat.

d) La informació a què es referix l’apartat 1 de l’article 9 del Reglament 2022/2472 s’organitzarà i posarà a la disposició del públic de manera normalitzada, segons el que s’establix en l’annex III, i inclourà funcions eficaces de busca i descàrrega. La informació a què es referix l’apartat 1, lletra c, del Reglament 2022/2472, es publicarà en un termini de sis mesos a partir de la data de la concessió de les ajudes o, en el cas de les ajudes en forma d’avantatge fiscal, en el termini d’un any a partir de la data en què s’haja de presentar la declaració d’impostos, i estarà disponible durant almenys deu anys a partir de la data de concessió de les ajudes.

*Article 14. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s’inclourà la informació que s’ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

3. En el disseny dels formularis de sol·licitud i aportació documental, i en les publicacions i altres actes administratius, s’han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

4. En tota la gestió de les ajudes s’ha de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades que permeten aconseguir la integritat i la confidencialitat de les dades.

DISPOSICIONS ADDICIONALS

*Primera. Clàusula de no gasto públic*

L’aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que puguen resoldre’s segons la consignació pressupostària que s’establisca en l’exercici corresponent.

*Segona. Convocatòries d’ajudes anuals*

Per resolució de la persona titular de la direcció general en matèria de ramaderia, es fixarà per a cada exercici la convocatòria oportuna amb expressió de la línia pressupostària i l’import global màxim, així com els requisits i les condicions específiques de concessió de les ajudes regulades en esta orde.

*Tercera. No clàusula de responsabilitat social*

De conformitat amb el que es preveu en l’article 19 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, l’objecte d’esta ajuda no és rellevant en relació amb aspectes de caràcter social, de transparència, ètics o mediambientals, en vista del caràcter dels beneficiaris, que són associacions o organitzacions de ramaders.

DISPOSICIÓ DEROGATÒRIA

*Única. Derogació normativa anterior*

Queda derogada l’Orde 15/2014, de la Conselleria de Presidència i Agricultura, Pesca, Alimentació i Aigua, per la qual s’aproven les bases reguladores de les subvencions destinades al foment de races autòctones en perill d’extinció i es convoquen per a l’exercici 2014 (DOGV núm. 7394, de 03/11/2014).

Així mateix, queden derogades totes les disposicions de rang igual o inferior que s’oposen al que disposa esta orde.

DISPOSICIONS FINALS

*Primera. Delegació de competències*

Es delega en la persona titular de la direcció general competent en matèria de ramaderia la competència per a dictar la resolució de convocatòria, les resolucions de concessió, denegació, reintegrament i revisió de les ajudes previstes en esta orde.

*Segona. Disposicions aplicable i desplegament*

Es faculta la persona titular de la direcció general competent en matèria de ramaderia per a dictar els actes, les resolucions i les instruccions que siguen necessaris per a aplicar esta orde.

*Tercera. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

  

València, 5 de juliol de 2024

José Luis Aguirre Larrauri

Conseller d'Agricultura, Ramaderia i Pesca